b'\n_START_ARTICLE_\nTorrazzo, Cremona\n_START_PARAGRAPH_\nTorrazzo je zvonik stolnice v Cremoni v Lombardiji v severni Italiji. S 112,7 metra je tretji najvi\xc5\xa1ji ope\xc4\x8dnati zvonik na svetu, prvi je zvonik cerkve svetega Martina v Landshutu v Bavarski in drugi je zvonik Marijine cerkve v Brugesu v Belgiji. Toda Torrazzo (kon\xc4\x8dan leta 1309) je starej\xc5\xa1i od stolpa v Landshutu (dokon\xc4\x8dan je bil leta 1500) in v Brugesu (dokon\xc4\x8dan leta 1465) ter je najstarej\xc5\xa1i ope\xc4\x8dni stolp, vi\xc5\xa1ji od 100 m, ki \xc5\xa1e vedno stoji._NEWLINE_Po ljudskem izro\xc4\x8dilu se je gradnja stolpa za\xc4\x8dela leta 754. V resnici je bil zgrajen v \xc5\xa1tirih fazah: prva faza datira v leta okrog 1230, do tretjega nadstropja med 1250 in 1267, do nadstropja pod kvadriforo okoli 1284, dokon\xc4\x8dan je bil leta 1309._NEWLINE_Njegova vi\xc5\xa1ina je napisana na plo\xc5\xa1\xc4\x8di, vgrajeni v steni na dnu stolpa in sicer 250 braccia e due once cremonesi, ki v starem merilnem sistemu lombardskih mest pomeni pribli\xc5\xbeno 111 metrov._NEWLINE_Sedem zvonov je ugla\xc5\xa1enih v A-duru in segajo v 18. stoletje._NEWLINE_Arheolo\xc5\xa1ka izkopavanja iz leta 1980 so odkrila spodnje strukture, ki naj bi bili ostanki starodavnega pokopali\xc5\xa1\xc4\x8da ali celo prej\xc5\xa1nje rimske stavbe._NEWLINE_V \xc4\x8detrtem nadstropju Torrazza je najve\xc4\x8dja astronomska ura na svetu. Mehanizem sta zgradila Francesco in Giovan Battista Divizioli (o\xc4\x8de in sin) med letoma 1583 in 1588. Zunanjost je izvirno poslikal Paolo Scazzola leta 1483, pozneje so jo ve\xc4\x8dkrat preslikali, tudi Giovanni Battista Dordoni. Predstavlja nebo z zodiakalnimi ozvezdji, Sonce in Luno, ki se gibljeta med njimi.'